b'\n_START_ARTICLE_\nDorte Vibjerg\n_START_PARAGRAPH_\nDorte Vibjerg (f\xc3\xb8dt 28. oktober 1973) er en dansk elitel\xc3\xb8ber, hvis prim\xc3\xa6r discipliner tidligere var cross, 5000 meter og 10.000 meter, hun gjorde comeback efter en seks \xc3\xa5r lang pause og l\xc3\xb8ber nu mest halvmaraton og marathon. Hun stiller op for Sparta Atletik._NEWLINE_Dorte Vibjerg er en meget alsidig l\xc3\xb8ber med danske mesterskaber p\xc3\xa5 distancer fra 1500 til 10.000 meter. Hun har vundet de nordiske mesterskaber i cross og p\xc3\xa5 10.000 meter, Europa Cupen i cross og blev nummer 12 ved EM p\xc3\xa5 5.000 i Budapest 1998. Hun vandt Eremitagel\xc3\xb8bet i 1998 og 2002 og satte i 1998 Eremitagel\xc3\xb8bsrekord med tiden 43,59._NEWLINE_Dorte Vibjerg var med 2:34.44 og en 17. plads i Frankfurt Marathon 2011 kun 14 sekunder fra det danske OL-krav p\xc3\xa5 2:34.30. Tiden gav hende en fjerdeplads p\xc3\xa5 alle tiders danske rangliste efter Dorthe Rasmussen, Annemette Jensen og Gitte Karlsh\xc3\xb8j. B\xc3\xa5de Dorte Vibjerg og Jessica Draskau-Petersson har i kvalifikationsperioden til OL 2012 l\xc3\xb8bet under det internationale A-krav. Det er derfor i teorien muligt at stille med begge til start, men Dansk Atletik Forbund valgt at kun indstille Draskau Petersson til udtagelse. Det blev samtidigt besluttet at Vibjerg ved halvmaratonl\xc3\xb8bet G\xc3\xb6teborgsvarvet den 12. maj skal vise et niveau, som kan berettige hende til en indstilling til udtagelse p\xc3\xa5 en dispensation, en eventuel udtagelse til OL vil kr\xc3\xa6ve en dispensation fra DIF, da hun ikke har indfriet det nationale OL-krav i kvalifikationsperioden._NEWLINE_Dorte Vibjerg er uddannet cand.agro. og er administrerende direkt\xc3\xb8r for Spartas l\xc3\xb8bsafdeling. Hun tr\xc3\xa6nes af den tidligere Eremitagel\xc3\xb8bsvinder Thomas Kielgast.'